text: Boligsalget lysner i landsbyerne
  31 marts 2015 kl. 09.33
  Selvom det lige nu mest er de større byer, der nyder godt af et boligmarked, der er på vej frem, så smitter det så småt også af i landsbyerne.
  De seneste tal fra Nykredit viser, at kommunerne længst mod syd fortsat kæmper med faldende boligpriser. Men på trods af det så er der lige nu optimisme at spore i branchen.
  En af de landsbyer der oplever en fremgang, er Vilsbæk ved Aabenraa. Her har Nybolig Aabenraa fornyligt solgt en landejendom og ikke nok med det, så er ejendommen ikke blevet solgt til en borger, der flytter væk fra lokalområdet, men til en borger, der bliver boende i Vilsbæk.
  Ejendomsmægler Hans Sørensen fra Nybolig Aabenraa bekræfter, at der er kommet mere gang i markedet især på de huse og landejendomme i den lidt højere prisklasse.
  -Vi har alene i de første tre måneder af 2015 haft flere fremvisninger på ejendomme i prisklassen omkring 3 millioner kroner, end vi havde i hele 2014, siger Hans Sørensen i dag til TV SYD.
  Men generelt så er der i det hele taget en god efterspørgsel lige nu, fortæller ejendomsmægleren.
  TV SYD er i dag i Vilsbæk og møder både køber, sælger og ejendomsmægler.
  